આપણે બધા પ્લાનિંગ કરતા રહીએ છીએ. પહેલાં ભણવાનું, પછી કરિયરનું, પછી લગ્નનું, પછી સંતાનોનાં ભાવિનું, રિટાયર્ડ થયા પછીનું અને છેલ્લા શ્વાસ સુધીનું પ્લાનિંગ લોકો પાસે હોય છે. મેનેજમેન્ટનો સિદ્ધાંત કહે છે કે પ્લાનિંગ મજબૂત હોય તો એક્ઝિક્યુશન અસરકારક રહે છે. સાચી વાત છે. પ્લાનિંગ હોવું જોઈએ, પણ સવાલ એ થાય કે કેટલું પ્લાનિંગ? જિંદગીની બાબતમાં એવું થતું રહે છે કે એક પ્લાનિંગ મુજબ થયું એટલે આપણે બીજા પ્લાનિંગમાં રચ્યાપચ્યા થઈ જઈએ છીએ. પ્લાનિંગના અમલીકરણનો આનંદ તો આપણે માણતા જ નથી. દુનિયાની દરેક ફિલોસોફી એક જ વાત કરે છે, વર્તમાનમાં જીવો. આ ક્ષણને માણો. જેવી છે એવી એને પૂરેપૂરી જીવો. હા, દરેક ક્ષણ કંઈ એકસરખી નથી રહેવાની. એ તો એનાં રંગ-રૂપ બદલતી જ રહેવાની છે. તમારામાં એનાં રંગ-રૂપની સાથે બદલવાની આવડત અને તૈયારી છે?